khistorydata/jeongjo-sjw-relations huggingface dataset:
정조 15년 · 강
命閣吏鄭禮重從重科治
정조 15년 · 목
奎章閣啓言閣吏鄭禮重以廚院兼吏適往廚院矣本院入直官李學彬以其過庭不拜大致恚怒始則捽䯻拿入旋又縳手擬懸末乃屢報本閣必欲自治禮重之不能謹愼萬萬痛駭其役名爲先除汰而本閣員役雖五上司政院毋推治旣有受敎則郞官之初不關由不可無警李學彬請重推敎以內閣吏之兼役於各司每以謂在本閣不脫濕衣瘦惱莫甚爲弊於各司亦必不少雖因接濟之苟簡有此一時權宜之制其爲體統之不尊自內閣犯之大抵體統云者猶言紀網也等分也下凌上吏侮官何等傷風敗俗之事則膠守於不當引之體統抑上而尊下斥官而護吏曰以紀網當如此等分當如此云爾則瞻聽所及以本閣之事謂得乎否乎如非兼役而一或犯手則廚郞何足言雖銀臺五上司之官員旣犯受敎自可論責而今番廚郞事大異於是今役雖閣吏兼役編於廚院則廚吏之見廚郞過庭而不拜設令厥吏不知而誤犯以吏不識官員之面旣屬前未聞之事況知而故犯厥罪尤當何居乎爲廚郞者以年少血性處事旣如彼其雍容爾等亦豈有執言之端乎然以擬打與擬懸爲違犯受敎若或打而旣懸則其所論罪當至何許律名乎當郞之等雖嚴猶不若官下之分而爾等以內閣仙曹作寮於提學直提學初無上下官之別及與校書館諸寮與赴考績等坐起之時恭執堂郞之禮間於中庶之際莫卞烏之雌雄況下於爾等之閣吏乎又況官下之別截然如霄壤者乎且本閣吏兼管之法亦做備局吏之自各道營吏抄上立番之古例則下番之營吏監營寧有有罪不敢下手之理乎邊將已行正科出身仰役於貢物衙門者掖隸之以邸人隨行者本衙門該守令例有推治之事此亦獨非兼帶乎閣吏雖重豈有勝於朝官掖隸之理乎且以該官員事言之若依各營門例一邊進來一邊推治則此亦未可謂越法矣雖下人之向官長犯手猶看已行未行區別殺與活之階梯則爾等之如是爲說可乎該官推考事不允爾等職在稽古之地昧式若此其罪一也紀網等分所關處不欲以微細而忽之爾等庶或薰沐於近密而乃反抺抑之倒懸如此其罪二也常時不能束濕致有此洗面之擧其罪三也廚郞則無一可罪之端爾等犯此三件爾等亦有羞惡之心能無若撻於巿之歎乎此後閣吏兼役各司若有眞個罪犯之事則一邊推治一邊進來之意定式施行若或因此傳敎之覼縷爲各該堂郞者竝與莊畜之蒦忿而一一追理懲治則豈有爲閣吏之人而閣吏亦豈謂之仙吏乎幷以此意知悉所謂鄭禮重不可除汰而止令攸司從重科治
정조 15년 · 강
以李洪載爲承旨前望也
정조 15년 · 목
因刑曹囚徒記敎以嚴飭該堂斯速決折俾無許多人滯囚之弊事該房知悉
정조 15년 · 강
命蠶頭近處放火人曺潤履照律嚴處
정조 15년 · 목
兵曹啓言今日初昏蠶頭近處有人放火故査問則牙山居曺潤履爲渠之三寸叔殺獄冤枉事有此放火之擧此等之習不可尋常處之令攸司請依律處斷敎以赦令時湖西獨以牙山曺命興一人置之勿論秩者蓋其情跡之無可容議也渠罪不一而足假稱訓正而造佩塡紅之牙牌虛誇醫術而欺賣無名之丸藥曳纕挾倡藉班行惡甚至有殺越之罪害及齊民目以周處之說至發於査案卿與江界倅以審理事登筵詢問時於此獄亦以厥漢雖別加訊推終不推挫爲奏卿亦必記有伊後猶以別加査究判下者出於求生必死之意而前伯鄭存中査啓又甚丁寧仍令同推則到今縱侄放火期於徹聽可謂難叔難侄曺潤履出付畿營下送該道伯處照律嚴處事分付
정조 15년 · 강
以李時秀爲刑曹參判沈煥之爲大司成幷前望也
정조 15년 · 강
承旨南柱老陳疏自引仍乞遞賜例批
정조 15년 · 목
疏略曰臣待罪西邑奉職無狀作孼難逭聖度天大薄竄旋宥昨夏臺評後發至有改正承宣之請貪污之名猶未見原杜門屛跡斷念榮塗今玆恩除又下固當竭蹶趍承而遭罹旣重承膺無路乞賜鐫改以謝人言批以爾其勿辭察職
정조 15년 · 강
命承旨南柱老更爲牌招
정조 15년 · 목
因柱老牌不進罷職傳旨敎以每於郊次駕過見其頹坦之不蔽潤屋者果如是乎卽此足爲大談之左契至於昨年臺評之非出公言與不過充數人孰不知則到今豈可追提只推更爲牌招又因罷職傳旨敎以此傳旨勿施更以前牌催促
정조 15년 · 강
拿囚果川縣監李正模
정조 15년 · 목
義禁府啓言壯勇營啓辭內果川陞戶軍金鼎春擅自下鄕事不能檢飭之守令拿問事命下矣當該縣監李正模今方待命卽爲拿囚○卽因囚單子敎以保放
정조 15년 · 강
命祭享所用羊牲常羊唐羊通用
정조 15년 · 목
承旨柳戇啓言祭享所用羊牲唐羊難貿常羊漸繁若許常唐羊間從所有擇其肥腯者通用則便好故敢達矣從之
정조 15년 · 강
命嶺營南倉債錢焚券蕩債
정조 15년 · 목
敎曰嶺邑債弊爲嶺營吏民難支之端本事已於年前御史李時秀之還朝也登徹於啓單伊浚意謂限年區處積弊快袪近聞於筵席雖云留在簿錄而虛擁烏有欲捧則無非不可捧害及於若隣若族甚至隣族亦多無麪之不托爲說營之吏民卽吾赤子坐視而不知蘇捄是豈爲民父母之意乎記昔我先朝以箕營債錢擇遣方伯㷊券蕩債箕之吏民溝壑之爲袵席卽聖恩也今於嶺之吏民之將至溝壑也指示袵席之安復如昔日豈非仰述之一端乎向筵雖以此略發言端而欲於次對時更一詢問而決之更思追先朝濟箕民之聖意欲施於嶺民則廟堂之議亦豈有異同乎嶺營所謂南倉債錢卽令道伯召集父老民人父老民人所見處㷊其券蕩其債俾嶺民知此擧之出於仰述先朝爲民之盛德至善事令廟堂卽爲行會嶺伯處
정조 15년 · 강
命僞造御寶罪人押付箕營詳覈回啓
정조 15년 · 목
刑曹啓言僞造御寶造作紅牌罪人金晉煥金元恒吳彥遂延遂得竝押付平安監營詳査啓聞後請稟處敎以謹稽先朝受敎以御寶僞造之篆畵不分明及同僞造眞贓未捉納者勿用當律爲敎白紙片濕摺豈有篆成畵之理乎紙片亦不得覓來則卽此兩件有違受敎定式至於僞印雖有贓物而印跡與篆畵果皆十分明白置之大辟無容更議之所犯是隱喩該廳關辭旣甚糢糊本曹回啓亦不槪及其在重一律之道不可遽然判下待朝卽爲論理回啓大抵金晉煥之手造雖曰正犯買紙使之造借家使之爲作奸於關西木物紹介於內司公文設計容謀許多罪狀一則金元恒二則金元恒元恒決不可只勘隨從之律延遂得居在內農圃而同惡相濟此兩漢必是有蹊逕於內農圃內需司等宦侍及下屬而然兩漢等處前後罪犯及所親誰某一一嚴刑取服以聞吳彥遂亦果年前酌決於僞造印信之漢是隱喩幷以詳覈回啓
정조 15년 · 강
承旨李洪載疏辭新資賜例批
정조 15년 · 강
坡州牧使李師濂疏請本州山城設築高浪津設鎭批令廟堂稟處
정조 15년 · 목
疏略曰本州防營之設專由邑後山城其地形斗絕天塹足特而絕頂有大井幾乎無底雖曰金城湯池未爲不可而石築完然頹落目下急務惟是四五級女堞幾十間倉舍及門譙之新築而已臣材具素蔑財力且絀謀之一州人士萬口齊聲臣左右揣量生財沒策實甚可惜本州有軍需米五千石零取其中八百包米限一年特許下貸則以此而作爲根基其不足之數臣當方便料理而所用本米亦當趁來秋準報則防營得免爲虛設矣且臨津長山旣設墩臺而臨津上流有高浪津亦爲一大路脫有緩急賊兵之見阻臨長者安知不由於彼乎今若別設一鎭如臨長之爲則固未敢容易議到而此鎭近處多有總廳屯地該營監色逐年看護就此南岸一所使本廳造置鎭將該校卒兼爲察飭則在國計無財用之費於要路有防蔽之固矣乞賜鑑諒勿以人廢其言博詢大臣而裁處焉批以疏辭令廟堂稟處
정조 15년 · 강
遞承旨尹行任以徐瀅修代之
정조 15년 · 목
敎曰見其實病勢難供劇右承旨許遞前望單子入之待下批牌招察任
정조 15년 · 목
義禁府啓言果川縣監李正模原情泛稱遲晚請刑推得情敎以陞戶軍之在該邑者法外不能禁飭雖與逃躱見捉有異其在重師律之道不可以公罪勘處罷職放送
정조 15년 · 강
以金履運爲扶餘縣監
정조 15년 · 목
敎曰扶餘縣監有闕之代令該曹口傳各別擇差待下批明日辭朝
정조 15년 · 강
放時囚李海隣保放孟至大
정조 15년 · 목
敎曰時囚中李海隣放孟至大保放
정조 15년 · 강
召見承旨李晩秀兼春秋金鳳顯于重熙堂
정조 15년 · 목
予曰顯隆園假官以爾及韓用鐸差下者蓋爲替直還歸之後欲聞其園所凡百也此後則上來後通知於政院卽爲入稟以爲召接之地也今番雨後火巢諸處果無沙汰處耶鳳顯曰向日雨後或不無若干沙汰而亦不至大段矣予曰位田加給之後園軍輩果有樂意耶鳳顯曰園軍輩莫不感激天恩歡欣樂生矣予曰本府及所經處農形何如鳳顯曰雨後日氣調和田畓各穀將有大登之望矣
정조 15년 · 강
王大妃殿進御香薷六君子湯限五貼命自今日一貼式煎入榻敎也
정조 15년 · 강
命賓廳武經講無得頉稟
정조 15년 · 목
政院以賓廳武經講政事相値例不得爲之啓稟敎以無實之事可笑之法莫甚於此每年十二朔依例設行之日不過一二次卽此不誠莫甚況此講何講而又必當日受點當日考講之故廳吐時入望筒睡覺未開睫而不得不卽卽點下雖以今日言之晨朝點下而今又以開政入頉草記賓廳之於政廳有何妨而公然不用己點下之望筒乎此後賓廳講書除非應頉之日毋得頉稟事定式施行
정조 15년 · 목
晴以祖父病呈狀乞遞兵曹改差也
정조 15년 · 강
給尙州等邑渰漂戶恤典
정조 15년 · 목
慶尙監司鄭大容以尙州等邑民家漂壓人命渰死馳啓敎以漂沒如彼夥然極爲矜恤一依錦山例擧行畢奠接形止狀聞事回諭
정조 15년 · 강
判下湖西湖南會減實數別單
정조 15년 · 목
因宣惠廳各道臘肉進上元會減實數別單敎以觀此別單且見後錄之前例大抵湖西臘肉之京作貢出於聖朝爲民之盛德而本道之月令也朔膳也各道之蔘苦乾秀魚價也次第爲京作貢惟今該道臘肉之依湖西例京作貢益知其當然不可己豈非述先之一端乎自今年依此擧行別單中湖南條保錢名色甚不可卿則雖以湖南進上添價之例有元定保人不出於戶斂結徵爲之應納有此同錄而其不以宣惠之詳定穀物會減則一也又有異於四道預備名色之出於詳定者乎由前由後保錢決不可混入於輸入之秩此一條斯速厘正別單册子更爲修入元保錢令道伯從便區處若此則該道自此不臘貢之爲何貢豈不便好乎近年以臘肉厘正事傳敎反擧條與今別單彙錄一册分頒諸道此後知此意更勿干預也
정조 15년 · 강
有政吏曹判書鄭昌順參議李勉兢兵曹判書金文淳進
정조 15년 · 목
以黃昇源爲大司憲許晊爲執義金禧燮爲掌令沈奎魯洪克浩爲持平尹羽烈爲修撰趙鼎鎭爲內醫提調金光學爲和陵參奉初仕也洪聖淵爲副總管李長喆爲城津僉使
정조 15년 · 목
予曰上下番翰林摘奸後入來與否知入假注書趙台榮承命出回奏曰姑未入來云矣予曰入來後卽爲入稟事分付也
정조 15년 · 강
王大妃殿進御香薷六君子湯一貼命更爲煎入榻敎也
정조 15년 · 강
遞司諫李運彬以李秀夏代之
정조 15년 · 목
因政院守令未署經取稟敎以疏批未下人許遞前望單子入之
정조 15년 · 강
命趙祥逵附過放送
정조 15년 · 목
予曰去夜雨勢連霔不無傷稼之慮矣益運曰去夜之雨挽近罕有矣予曰宣傳官三人詣郊外農形及民家頹圮處一一摘奸以來事分付
정조 15년 · 목
予曰俄有右副承旨入侍之命矣左副承旨誤爲入來矣予曰入侍誤傳當該司謁令攸可科治昨日公事遲遞司謁亦爲科治
정조 15년 · 강
王大妃殿進御香薷六君子湯停止橘茶限五貼命自今日一貼式煎入榻敎也
정조 15년 · 강
禁推備局有司堂上趙鼎鎭漏書該吏令該曹照律
정조 15년 · 목
政院啓言卽見慶尙監司鄭大容漂壓戶恤典擧行則六月二十七日下敎中分實戶殘戶下又有殘戶二字而落漏不書故取見備局草記當初漏此二字五道行關以此知委諸道狀本未免循襲事體固當詳審謄布尤係愼重而字句落漏大是不察當該備局有司堂上不可無警請從重推考允之敎以近來備局事皆如此當該堂上爲先減下下義禁府推考況爲民之念特敎行會則許多殘戶二字之漏書以致殘戶之不得蒙實惠寧有如許事理乎卽令備局更爲措辭行會當初漏書之該吏令該曹嚴杖得情各別照律草記後以懲日後以謝殘戶之民也
정조 15년 · 강
命專經武臣殿講待生涼慕華館以命官試取
정조 15년 · 목
因政院專經武臣殿講日次啓稟有是命
정조 15년 · 강
宣陵慰安祭命不卜日設行奉審禮堂仍爲獻官
정조 15년 · 목
禮曹啓言卽見宣陵直長所報則本陵王后陵上曲墻外邊半隻廣七尺內邊半隻近地處一尺頹落云慰安祭不卜日設行修改等節本曹堂上郞廳請依例進去奉審允之敎以奉審禮堂仍爲獻官郞官爲典祀官兼大祝今日日勢已晩禮堂待朝辭朝後受香郞官除辭朝也
정조 15년 · 목
備邊司啓言有司堂上有闕之代刑曹判書李秉模備局堂上還差請仍察有司之任允之
정조 15년 · 강
命江陵前府使李集斗捧口招以聞
정조 15년 · 목
備邊司啓言江陵按査御使金熙采書啓有稟處之命矣江陵儒生之萬萬乖悖與道臣狀啓所臚列者無少差爽此實大變怪其爲駭痛容有極乎謀奪罪囚藏匿聖廟之權漢傑李泰膺發通詆辱道臣之朴乃玉權漢玉權楨喧䀡客舍遮攔巡路侵困道臣之郭思儀權漢弼倡爲疏論斂錢民間賣畓校院之權漢舒決不當略施刑訊幷嚴刑三次遠地竄配金漢星雖不犯手實爲首倡一體勘斷其中權漢傑權楨兄弟叔姪之以一事幷致刑配事涉如何刑推一次放送宋徵一以文臣妄參士論名登繡啓其罪狀極涉可痛施以永判仕籍之律道臣尹師國威不能戢其亂民令不能行於管下若論始末誰執厥咎與上頃罪人同爲勘論則在朝家有幷對之嫌姑爲安徐前府使李集斗魚鱐變通之請出自其口道臣則不過依其言施之而及夫悖儒之以此作拏身爲守土之官低首下心不敢爲別般擧措只以數張下帖欲以遮眼及見對語之絕悖遂乃默然而止此不嚴勘日後之弊無所不至請施以徒配之典敎以幷依草記施行該府使之以命吏溺職如此其爲辱命之罪不可不一問後勘律令該府待朝開坐捧口招以聞以爲照法重處
정조 15년 · 강
備局以嶺南漕倉給代狀啓覆啓
정조 15년 · 목
備邊司啓言戶曹換貿船價米三千五百石雖不給價漕倉雜費繼用與否關問該道矣卽見慶尙監司鄭大容所報則船價之多少每從稅穀之贏縮而目今留儲錢五萬三千二百二十六兩外面言之尙可支用而上納時或有再徵弊則以此餘錢防給白徵漕倉修改物力亦皆出此以此觀之三千五百石以錢以米間不可有出無入爲辭矣所謂漕倉船價米非別般名色特王稅惟正之貢而今以報辭觀之三千五百石換貿之價當爲萬餘兩年年萬餘兩有出無入則前頭事勢或不無不能繼用之慮今若使度支間一年給價一以使外邑知王稅之重一以使漕倉免苟簡之患請以此分付度支與該道臣敎以事勢旣如此則不可不給代近於和買故有此間年劃給之請依此施行而名雖間年米代準數劃給付之該道從便隨給也
정조 15년 · 목
兵曹啓言卽接宗廟入直部將白仁喆牒報則宗廟西邊新築墻垣五間因雨頹圮云令繕工監先以杻把子圍排衛軍二名依例定送守直而宮城新築十年內頹圮則監董論勘曾有已例癸卯新築墻垣之頹圮乃在於未滿十年之限其時監董官員令該府拿問處之工匠請令攸司從重科治允之與頹圮衛軍勿爲定送可也
정조 15년 · 목
予曰今番數日雨過數寸者屢矣閭舍殘戶之頹圮必夥然而聞於再昨諸史官之分三道摘奸也未見有實效之及民者云一時驟見之說雖未知信然近來判下之頹戶恤典安知無虛實之相錯乎以申令之意各部官姑不處分待開門分遣文備郞更爲逐戶摘奸後手本事分付予曰文備郞申獻朝東郊尹致性西郊朴宗來南郊李錫夏北郊李太亨箭串一契二契中村契新村水鐵里豆毛浦夢賚亭契漢江鑄城里西氷一契二契鄭東觀之於屯契新倉契灘項契兄弟井契桃花洞外契徐榮輔桃花洞內契麻浦契孔德里契甕里上中下契土亭里契黑石里契新水鐵里契舊水鐵里契新井里契崔顯重前里契下中里契上下水溢里契唐人里契望遠亭契栗島契汝矣島契李重蓮中部沈象奎東部徐有聞南部洪樂游西部趙台榮北部以此分詣而備卽則如有民瘼之所聞一體手本事分付也
정조 15년 · 강
遞判義禁具允鈺知義禁洪檍同義禁李洪載李頤祥以吳載純爲判義禁李敏中李敏輔爲知義禁閔台爀爲同義禁
정조 15년 · 목
敎曰守令口招有命疏批未下諸堂許遞前望單子入之
정조 15년 · 강
命時囚趙鼎鎭等勘放孟至大湖沿定配
정조 15년 · 목
義禁府啓言有司堂上趙鼎鎭照律杖八十收贖奪告身三等私罪施行敎以有司之任者閑漫行會尋常字句固不敢漏字落書況爲民蠲恤之傳敎乎又況精神所注之殘戶乎此而不書獨令殘戶未施一視之典者該堂事欲逭重勘得乎然重臣置對事面不輕庶徵不審之失本律以公罪區別功議減等勘放又啓言繕工前監役李翊永原情以爲傳旨內辭緣泛稱遲晩請刑推得情敎以考律勘放後草記又啓言兵曹前參知孟至大原情以爲傳旨內辭緣泛稱遲晩曾經侍從請除刑推議處敎以法典本律卽軍律也近來抛置已久甚至有年前一二該堂之無難犯科旣往雖付之令前其後嚴飭修明則申令後首犯卽此囚令出卽惟行焉逭重勘乎爲先湖沿定配騎省擅離之律或以軍律載錄或以竄配載錄無以適從而軍律亦有輕重許多般則泛言而無指的者有非懸法之意問于大臣指一稟處以爲遵用之地
정조 15년 · 강
判下金吾江陵前府使李集斗口招
정조 15년 · 목
義禁府啓言江陵前府使李集斗以繡啓辭意盤問則其所納供全事分疏泛稱遲晩究厥所爲殊極痛駭所當請刑而曾經侍從請上裁敎以道臣曰該倅之所請此囚曰道臣之所爲啓與供若是判異而邑儒之攔道訢䀨也道伯至欲回轎還入誠如囚供中云云其爲巽軟豈特止於取笑乎且況作鬧諸生上使之公文在於還營許多月之後者亦非血性常情之所出由前由後有一於此無非不成說身任旬宣之責者自侮而見侮啓梗化之習則蔑分之漸道伯於此焉逭溺職之罪而不欲與頑儒一紙幷勘姑且含垢至於本事之相左委折不可不査處令廟堂關問該道使卽從實報來後草記回啓此囚姑爲保放口招之無得以文字捧進申飭何如則觀此爰辭卽一雕繪之作本府事已萬萬駭然言官論人獨不敢輕論其心術彼則上營囚是下官也設有弸中慨惋之端只當的陳緣由以聽處分而已豈可拖及於題外心術二字乎該倅待決末當嚴處而卿等之無一言禁止者益驗不以問目捧口招爲先從重推考名以口招坐起名以執筆都事傳謄囚人原情草本惟恐句語之或錯如許王府之官辱朝廷甚矣當該都事重勘次拿豦
정조 15년 · 강
命泥匠李八同等嚴加照律備局吏朴元默懲放
정조 15년 · 목
刑曹啓言泥匠李八同等旣已遲晩請考律嚴勘敎以各別嚴加照律以爲懲後之地又啓言備邊司書吏朴元默嚴杖査問則莫重傳敎致此二字之漏書究厥罪狀萬死無惜云請杖一百懲勵放送允之
정조 15년 · 강
召見承旨李晩秀柳文養于重熙堂
정조 15년 · 목
予曰貢膳定例卽初元印頒者近有諸道厘弊之擧原册中令廟堂別定堂上一員文郞一員就初本淘洗後分頒於初頒各司
정조 15년 · 강
命本司坐起明日爲之
정조 15년 · 목
敎曰近來次對不但久未爲之兼管藥院亦不仕進本司坐起之不爲亦久矣積雨新晴涼意漸生本司坐起明日爲之事令備郞傳于左相
정조 15년 · 강
命更爲摘奸頹戶
정조 15년 · 목
因記事官李重蓮洪樂遊徐有聞假注書趙台榮等各部頹戶看審書啓敎以此後頹戶之當報不報致有現發於摘奸則該尊位朝官拿問嚴處士庶人移送法司嚴杖懲勵當斷不饒貸自本司發甘該府亦於大臣赴公時坐朝堂招致五部官嚴明分付俾有實效別單中列錄各人等明日一一依頹多式例幷卽分給後令該廳草記其中尹聖烈最爲貧殘特爲加給事分付今番分遣史官摘奸至以三日寬限則半日之間修納別單其矣等之不體朝家爲民之若心走馬驟看不能到底詳察可知極爲痛駭從當處分次卽刻更爲發送使各逐戶遍察後復命又或一毫末盡現發於武備郞或宣傳官之行則其矣等卽當分配於圻沿令承旨嚴飭分付事政院知悉又因檢校待敎沈象奎頹戶看審書啓敎以依他部例分給事分付該廳別單入啓稍有早晩部屬殘戶甲於諸部則其爲走馬歇看一也擧行特敎焉敢爲遮鎌偸鈴之計乎所爲萬萬駭然依他史官例卽刻內更爲發送使之乘月遍審而雖一戶若有遺漏者圻沿定配斷不饒貸令承旨嚴飭事知悉
정조 15년 · 강
孝陵慰安祭命不卜日設行奉審禮堂仍爲獻官
정조 15년 · 목
禮曹啓言卽接孝陵參奉所報則本陵王后曲墻內面半片頹落高五尺長十二尺五寸云慰安祭不卜日今十七日設行修改等節請本曹堂上進去奉審敎以獻官大祝依宣陵例爲之也
정조 15년 · 강
命江華添餉關西嶺南耗條移劃水原府
정조 15년 · 목
備邊司啓言水原前府使趙心泰筵稟有令廟堂稟處之命矣水原便同草創支放艱乏軍需苟艱江華添餉關西小米五百八十三石五斗每年移屬則或可爲補用而此數亦近零星若添劃四百十六石十斗俾準千數似爲一隅之補壯勇營行軍軍裝器械之措置無路行宮擧行及水剌所用亦皆責應本府則事力爲難戶曹所關關西嶺南穀多邑耗條作錢中五千兩均賑廳補還穀條限一千石移劃則在本府有需用之實請以此分付允之
정조 15년 · 강
差下厘正堂上李秉模郞廳沈能翼
정조 15년 · 목
備邊司啓言貢膳定例釐改事命下矣刑曹判書李秉模堂上差下前校理沈能翼郞廳差下請使之主管擧行允之
정조 15년 · 강
配孟至大于舒川郡
정조 15년 · 목
義禁府啓言罪人孟至大舒川郡定配所請依例押送允之
정조 15년 · 목
義禁府啓言繕工前監役李翊永照律杖八十收贖奪告身私罪施行允之敎以如有功議各減一等
정조 15년 · 목
左議政蔡濟恭曰今番雨後三南農形姑未聞以畿內言之田畓穀擧皆茁長將有大登之望十日之大霔適得於企待之餘多有蘇醒洗滌之效民事萬幸不勝欣悅予曰近日之雨不無成霖之意如或有萬一痒稼之患爲念民事予所焦心其當如何何幸積雨快晴日氣調和予心實庸欣喜以相賀之意有今日次對之命矣濟恭曰臣於向日敢以不當奏之事忘陳前席轉成葛藤以致添我殿下當暑酬應之端不勝惶悚矣予曰遂事不必更提予以敷示心腹之意果有所諭於卿而卿則有心看之伊後藥房日次一不進參本司坐起與賓廳亦久闕焉卿之病勢未知如何而若以此爲引義之端則予當自此更欲無言於卿矣濟恭曰臣於近日果不無賤疾而猶不至於委頓床席之境藥房問安賓廳日次亦豈無强策之道而第伏念向日之事莫非臣率爾之致至今追思深增惶愧其間未得赴公良以此也至於伊日誨責之敎諄複勤摯有若慈父之詔迷子自承此敎益覺前日之非臣雖愚迷豈不知萬萬感激而乃敢有一分自阻之心乎予曰蔡弘履之拔擢是誰之力也予之所欲言之事今不盡說而至若向日上疏中吞文書等語是豈自其口可出者哉凡於血性者猶不勝其駭惋況予疾惡太過所蓄暴發至有伊日辭敎矣卿之箚批予何可如是張皇而徐領府聞其病勢甚劇就木在卽卿則向用何如眷遇何如特以無隱之意果有箚批中云云而亦出於慰籍將死之徐領府也弘履之泮長通淸今爲十餘年矣其後擬於政望不知爲幾次入於前望又不知爲幾番而一不落點者豈有他故蓋微示袞銊也卿之向有所遭者豈不欲趁卽拔用而其時國人或不無冤之者猶不至於憐之旣憐之而有不至於悲之之境容俟冤憤而憐悲之後是乃拔用故自然爲八九年之久一番必用之心藏在心中每觀朝廷擧措中夜發嘆不能成寐者屢矣苟有罪則卿於其時不過一重臣一重臣發啓胡大事也一臺臣優可爲之而其時出入兩司者無一人言之者只有大臣聯箚卿宰箚疏等大擧措豈可曰朝廷之上擧措得宜纔除一官輒有一番風波故卿以判尹入侍也諭以此意西閫外補之前不復除官者此也大抵其時事徐領府亦豈親聞而親見者哉必有暗地饒舌者存一番覈出有不容已卿爲無累之人則徐領府雖大官當不免反坐之律而領府之病方至癃痼一番卞覈姑未果焉一覈之後徐領府豈有不見卿之理其叔旣見之後其姪亦豈有不見之理而今若徑便其姪强行其叔之所不爲則決非禮使之道豈可使其叔姪歸之於異論之科乎此所以體諒於戶部銓地而亦有所槪及於卿箚之批也卿每云知予心而予則以爲未也聞卿以弘履事爲有伯仁由我之歎云而此有不然者矣弘履之於卿名雖叔姪義同父子自先朝拔擢專賴卿吹噓之力而辛丑以後渠所踐歷經筵也東伯也國子通淸也從何得來以渠所爲其何敢加人以吞文書之目哉予有性偏難克處一有所蘊不能忍住伊時辭敎未免太露而以不屑之意姑不嚴加處分只以沒齒自靖毋敢滓穢淸朝之意諭之而於如渠何足深誅乎濟恭曰聖敎如是縷縷感泣之外更有何所達乎予曰前李集斗供辭卿其見之乎其供中心術所關等語凡諸囚供就事論事自明其不然而已豈可以題外之言論人心術之際有若彈駁者哉且道伯則諉罪於該倅該倅則歸咎於道伯所以査問於道伯該倅者此也雖以道伯言之魚鱐之弊旣悉於昨年行部而至於啓聞則何待今春遮道詬詈有非血性男子頃刻耐住而還營幾月始乃推捉幾月始罷該倅者亦甚怪駭矣卿以爲道伯之與駭悖諸儒一紙幷勘有闢紀綱難之故果從卿議而予則以爲道伯事亦不可無罪矣濟恭曰果如聖敎而集斗之供言亦難盡信且其供云道伯當其諸儒之遮道詬詈至欲回轎而還入云豈以道伯恐怯於頑儒輩至於縮首囚舌回轎還入之境乎臣意終未信然矣予曰閭家奪入之禁有先朝御極後最初政事而至今遵行蓋出於爲軫殘民之盛德美政也濟恭曰先朝於潛邸親見民之失所深軫矜憐每以抑强扶弱四字爲敎閭家奪入一切痛禁殘民無告之類擧皆蒙晏堵之澤大聖人爲民之盛德至于今頌祝不已而以今民心雖半間屋豈或見奪於士夫爲士夫者孰敢生奪入之意乎予曰先朝蕩平之政寔出於五十年建極之苦心至意而只緣承佐之臣不能對揚其萬一故相趙顯命宋寅明金在魯李周鎭元景夏及宰臣吳光運皆主張此論而其所爲說各自不同蕩平之名未當不同而亦不無互相牴牾者三代忠質文非不美矣而久則生弊不無損益之各殊此猶如此況我國家蕩平之論亦豈無末流之弊乎試以近日言之氣節委靡而不振言論寂然無聞雖有居官貪濁之類亦無一人言之者此專由於彼此一般將無同之致也此其非一二之承佐之臣不能仰體我先朝監德至意致有此末流之弊者耶濟恭曰果如聖敎矣其名則同而其論則各異無他蓋新入而主此論者每每創爲別說欲自主張故耳大抵建極之治王朝之美政蕩平之名出而偏黨之習減得十之七八此固蕩平之效也近來世道皆以謀身之計爲第一要道雖不無此勝於彼彼勝於此而大體則未免爲泯然一色之歸至若廉潔自持者罕見其人言論風采寥寥無聞臣嘗以此憂歎矣予曰禮曹堂上有入侍之命在外參議許遞前望單子入之待下批牌招察仕判堂則雖受由參判無以登筵云亦爲許遞前望單子入之一體牌招予曰禮曹堂上先入侍後謝恩予曰適有下詢之事命卿等來待矣褒奬貞烈表厥宅里雖在匹庶猶屬美政況所欲言之事事實不可泯滅貞節則固當褒揚向因五部勸婚始聞門外有過年之處女而其事莫敢提也其言不忍傳也其年三十歲也隣里傳之官府知之云旣聞之後殆若忘寢會而若如傳者之言則意中以爲遇事只當處置正當而已些少節目間事何可盡顧而若其難處何止一端乎以故自聞此說之後多用心慮中夜屢起再昨遣老宮人始得其詳蓋世稱老宮人非厥人之母卽其姨母也厥人早失父母惟姨母是托其姨母卽以戶曹計士之妻夫死早寡以綿業資生庚辰年間入役於宮中卽漢語所謂挾的也厥人亦隨而人爲宮人有暫時近侍之事宮中有誰知之未幾其姨母出而厥人貧窶無以自活亦隨而出俄遭某年時年纔十六遂誓心自廢一臥半間屋子以禈衾纏身不見天日不見人面雖便矢亦於此飮啄亦於此三十年如一日今則年爲四十五矣隣里欲試其節故縱火火延屋頭而亦不動隣人始尤敬服爭相救火得不死其事卓絕雖登三納行實亦當無愧古人予以當初傳說之有不敢言費盡無限心慮旣聞此眞蹟一則爽豁欣悅一則中心感歎爽豁爲其釋疑也感歎爲其貞節也必欲有所施褒以樹風聲而女官美稱有守則二字固當以此賜號而又欲旌表其閭則於事面何如於禮意亦何如卿等各陳意見也濟恭曰昨始得徵聞其傳說之訛誤而猶未釋然令承聖敎乃知其本末眞蹟其貞節之卓然求之前古罕與爲比自上旣已聞此之後其所褒奬有所何惜乎錫以美號使宮中與外廷得以呼之似此卓異之事非無別般之恩亦無以聳動聽聞扶植風敎旌厥家宅似是不可已之事也禮曹參判李洪載曰臣意則亟擧旌褒以彰烈行允合樹風聲之道矣禮曹參議徐邁修曰臣意與參判所達一般矣判尹洪檍曰此人節烈前古所無而至於旌閭一事異於閭巷間事恐不可輕議矣左尹洪明活曰旣有非常之節宜有非常之褒表異之典恐合事宜矣右尹李益運曰貞烈之卓異求之往牒亦所罕聞賜爵旌閭恐不可已矣予曰守則女官之美稱以此下批秩視從二品而旌表一事判尹之說有理貴主之宅猶有參差之論況莫重關係乎此所難愼而遍詢於卿等者也且旌表之常式只有忠臣與烈女則二者之稱俱如何在十分致愼處只書某人之家而使入此里過此門者知某人之居在是則斯其可也卽令該監造門屛於月嚴蝸屋之前扁曰守則某氏之家今日筵說錄出一通頒于朝紙也予曰頹戶恤典專出於爲殘民賙給之意而抄出之際安知無虛實相蒙分給之時難保其實惠之下究若有一夫一婦之見漏者是豈朝家自初矜恤之本意也哉濟恭曰聖上愛民如傷之德有司之擧行豈敢有一毫泛忽而以臣所聞言之殘戶之當入恤典者無一遺漏擧蒙實惠歡聲載路以此推之豈有或漏或濫之慮乎檍曰臣方待罪於掌苑署提調本署卽故忠臣成三問故宅也尙有手植之松向於本署奉事趙有善之以輪對官入侍也有所仰奏自上特軫事蹟之不可泯沒有與提調相議揭板之命矣撰出紀實文字將於今日揭板矣予曰揭板文字有印出之本乎檍曰果己持入矣予曰入之可也予曰卿其自撰乎檍曰趙有善工於此等文字故使之撰出予敎濟恭曰今此故忠臣故宅也依故學士尹集之第欲爲贖還而旣無子孫則贖還無路然其事蹟則不可泯沒宜有徵信文字故有所下敎守則家揭扁才有成命而本署揭板又在今日誠非偶然矣濟恭曰揭扁揭板俱係表顯之典而適會今日果不偶然矣
정조 15년 · 강
命五道秋操權停京畿關東依例設行
정조 15년 · 목
左議政蔡濟恭啓言守禦使鄭昌順總戎使李柱國京畿監司徐鼎修江華留守洪秀輔京畿水使李潤彬永宗前防禦使李光燮黃海前兵使南志默平安兵使李漢豊忠淸兵使崔景岳全羅兵使李章漢江原監司尹師國統制使李潤慶慶尙右兵使李建秀秋操狀啓令廟堂稟旨分付矣年事方有豐兆固當依定式擧行而但念兩西癘氣雖曰向減呻吟甫起三南雖曰稍歇聞道路所傳乾淨之所尙今絕罕强令赴操非所以休養生息之義五道水陸操營城將節制使巡操巡點竝姑權停咸鏡道則今春操時半行半不行只就不行處設行關西與圻內旣無癘疾請依例設行從之
정조 15년 · 강
命湖南貢雉保人錢各給該邑
정조 15년 · 목
左議政蔡濟恭啓言湖南貢雉保人革罷事面正大惠澤洋溢批旨中以保人錢道臣區處爲敎如使區處則其錢名色當不歸於如前屑越臣意以其保人隨多少各給該邑使之塡補於黃口白骨未充之代則其爲實惠有不可勝道致達矣從之
정조 15년 · 강
飭閭家奪入之弊
정조 15년 · 목
左議政蔡濟恭啓言向因部官之以閭家奪入事縷縷特敎明示聖意騷擾之擧因此稍息臣意必有限定然後部官可無疑眩窮班可免罪戾而今則民俗與前判異爲兩班者設欲奪入有誰見奪而不訴於法曹乎奪入二字不過因前不改其實則無是事矣窮殘班名之無所於歸蟹匡草屋和買以入猶且蒙之以奪入之各事涉冤枉從今以後草屋則都勿問瓦覆者限十間勿問外此則雖十一間部官計數後報于京兆如法豦之爲聖王懸法之政敢達矣從之
정조 15년 · 강
命今秋年分磨鍊令道臣擧行
정조 15년 · 목
戶曹判書趙鼎鎭啓言今秋年分事目當爲磨鍊而敬差官不爲差送令道臣擧行已成近例今亦依此爲之乎敢達矣從之
정조 15년 · 강
飭價布上納愆期之弊
정조 15년 · 목
訓鍊大將趙心泰啓言臣營價布以十月當捧而近來外邑以升麤尺短者苟充來納畢竟歸害於三軍又復遷延拖至歲改以致軍兵奉足之愆期不給今年則申明知委又或有如前之弊該守令草記論勘之意請嚴飭從之
정조 15년 · 강
飭京外戶籍虛實相蒙之弊
정조 15년 · 목
判尹洪檍啓言戶籍事目自臣府纔己頒布而漏戶隱丁之弊八路同然鄕曲豪右之家便作良丁之藪軍民之白徵身布殘氓之偏當烟役職此由之目下籍事方始及今極力搜括銳意釐正之意嚴飭諸道而從今以後勿計前總之多少一從家坐時存作統成籍之意請更飭京外俾無虛實之弊予詢大臣左議政蔡濟恭曰家坐成册亦難保其必無虛實相蒙之弊朝家只當申飭其從實而已若有心於必增或有心於必減則其心雖殊其爲不從實一也當減則減之不必以不準前數爲嫌當增則增之不必以無過前數爲劃然後事面正當以此分付各道守宰與五部亦令京兆及各道方伯以此爲心好矣從之
정조 15년 · 강
以李翼晉爲承旨前望也
정조 15년 · 강
命備郞八江頹戶摘奸
정조 15년 · 목
敎曰今番之雨上流則猶不及於再昨年中江以下則雖不及癸未之大漲足與壬申相等江邊民戶之全一村擧一里浸水勢也然其壞垣破壁之水退後將頹者與間數之完少頹多何以異乎令八江出去備郞知此意其中殘戶之目下水浸時雖在水不知者若於水退後將頹之類更加一一摘奸區別錄來事分定司隸星火分付諸文郞廳以京兆別單言之近因判尹金尙集言完少頹多者及全頹者入於恤典完多者則皆勿論而如水多之年何拘常格城內外頹戶以多完勿論秩中草家殘戶數間以上完與頹之多少何論一體別施恤典卽令抄出文移該廳使之誠心賙恤無或遺漏形止草記事分付該府該廳
정조 15년 · 강
命拯活人命之金福金等身役永頉
정조 15년 · 목
因統制使李潤慶閑山島民金福金等拯活人命狀啓敎以觀此狀辭尋常船隻之致敗拯活猶有褒嘉之典則十許人命之入海漂蕩船翻而人在其底金福金孔點載金福才三人佩瓠拯活於覆船之下義氣絕出等夷身役限己身竝許永頉劉福乭金億才李聖道趙福伊四人合力拯出雖甚嘉尙乘船來救差後於福金等三人今年還上身布竝許除免以聳遐陬瞻聆俾知重人命之意孔道明李儀右二人急發泅軍亦甚可嘉儀右則自本營相當任陞差狀聞道明帖加成給與敎旨令廟堂措辭行會下送
정조 15년 · 강
以洪聖淵爲兵曹參判前望也
정조 15년 · 목
以尹㬦爲大司諫李祉永爲掌令張至冕爲持平金熙采爲獻納
정조 15년 · 강
行藥院入診于誠正閣都提調蔡濟恭提調趙鼎鎭副提調柳戇
정조 15년 · 목
請診也○予敎鼎鎭曰守則家揭扁昨果爲之而形止何如鼎鎭曰臣等齊往見之則家在於宴饗臺傍最僻處而門前狹窄扁額無可設處故離立於家前岸上來觀者莫不嗟歎矣濟恭曰臣亦聞觀光人塡巷簇語咨嗟之極往往有泣下者云矣予曰無往不復有冤必伸如彼卓異之實蹟豈無表顯之時乎且聞其不欲人知老宮人往問之後嫌其聲聞之播傳絕粒三日若不再遣人幾至濱危云豈不尤異乎濟恭曰覸其立意只在自靖而不求人知卽讀書君子之所難況一女子乎臣以爲書之簡策有光於聖朝矣予曰食物之自度支輸送者且有自內頒下者置於何處耶鼎鎭曰所居室不過三間米包等物露置庭中矣予曰以此事殆忘寢息自聞其實狀還切欣辛矣予曰今番之雨幸卽開霽昨夜月色甚佳朝氣亦淸爽請道雨澤狀姑未齊到而似不至傷農矣濟恭曰聞鄕人言沿江近浹處或有浦落水浸處而大體豐徵云矣予曰四野皆豐獨被水災予所遣史官備郞矣昨年卽豐登今年又得善就則收租亦當稍裕矣兩南卽國計之根本而嶺南半道公然全歸於下納豈非絕可痛歎乎人皆以富國强兵爲覇道而知欲闢土地朝秦楚則固非王者之當務至於疆場之內裕財而阜民訓兵而禦暴豈有王伯之可論乎苟曰不然則大學平天下章何爲曰生財有大道孟子亦何爲言鑿斯池築斯城乎故相柳成龍請鍊兵一萬五千入京番五千就屯田以屯田之穀養入番之兵無事時遞休有虞則徵用此古人兵寓農之美制如此則資保當減也放料當除也在國計省得宂食亦果如何而因黨論之橫生見格不行禁營之創置又添無益之費後人謀國類皆如此雖以牧馬之政言之都城咫尺之地有東郊好牧場延袤平曠水草豐足石標之內可養累萬騋牝而無端空棄之年年分養各邑貽弊不一而又必以玄黃垂斃者分授故失相續寧有如此無實之事乎予於舊園所展拜時每巡山過馬長安輒慨然欲矯革而未之果矣濟恭曰臣見濟牧狀啓誠訝感矣逆獄罪配者交通外人當嚴加防禁而至於緣坐奴婢相騙居生產男生女者恐無防禁之可論至於所生子女將何以稟處乎予曰予見狀本不覺怪駭不過欲衒其嚴隄防之意而此豈如是上聞之事乎予不欲詳見置之休紙▣矣濟恭曰若置之而已則本牧恐不知朝家發渃且推治本島必致騷擾矣予曰卿言亦然當下豦分矣
정조 15년 · 강
命前判尹具㢞敍用
정조 15년 · 목
敎曰飭己行前判尹具㢞敍用
정조 15년 · 목
因檢校待敎沈象奎記事官李重蓮洪樂游徐有聞假注書趙台榮頹壓摘奸別單敎以令該廳特爲量給賙恤之資俾蒙一視之澤其中前掌令魚錫齡以侍從之官屋廬床床不蔽風雨旣聞之後豈可循例判下令該廳優給衣資之需俾掩風雨○敎曰取見北郊摘奸備郞手本當入恤典秩中先書八戶次書七戶竝以一例依城內各部史官書啓處分擧行將頹七戶亦爲依昨日擧行事卽令該廳知悉又敎曰取見西郊摘奸手本與北郊無甚異同依北郊例令該廳待朝卽爲分給事分付
정조 15년 · 강
命來二十一日輪對爲之
정조 15년 · 강
削濟州牧使李鴻運職
정조 15년 · 목
濟州牧使李鴻運狀啓緣坐奴婢娶妻作夫之類嚴刑懲勵所生子女請令該曹稟處事敎以狀啓狀啓如許狀啓今始初見雖出於衒其嚴防反昧於自歸蔑法大抵奴騙婢婢奸奴不與平民齒之者亦合於箕聖禁暴止亂之良制今豈可以近百年或過數十年許久應坐者騙婢奸奴之類曰以査出刑推又以所產之區處請令攸司稟處乎渠所謂刑推云者萬不誠實有子生孫之後其身已作故之人居多雖生存者年老可知今於幾十年之後何以査出何以刑推乎至於稟處之請猥越莫甚奴之子當爲奴婢之女當爲婢在本牧添得官奴婢幾口而已此而請稟處又緣何委折乎偶閱公事至此狀本自初帖不欲詳看置之休紙公事▣矣置之而已則本牧何以知之云者大臣之言亦然旣欲提說而還下送則先自該牧倅處分然後可合事面原狀啓自政院還下送濟州牧使李鴻運亟施削職之典
정조 15년 · 목
敎曰政官牌招開政○以朴崙壽鄭弼祚爲正言李復永爲工曹判書
정조 15년 · 목
予曰奉常寺神室修改告由之禮人皆看作尋常享祀而雖以齋官言之獻官不過僉正大祝亦不過未通侍從者此豈如是泛忽之例乎神室所奉之各位其所重莫重雖以大臣攝事玉堂讀祝亦無所不可然郊祀之禮近不以圜丘爲稱時享三獻之官品隨以差等今於修改還安不必獨用別例之式而以僉正之典此享禮誠有萬萬不可城隍祭官亦用二品亞尹則況神室獻官乎古例之不以該寺提調爲獻官者必因提調不但權設之假銜經國大典創制時有署事之制提調未及出而無職任之故凡事便於今則是爲時措且況似此莫重之典禮旣知其十分屑越豈可一味循襲乎自今神室祭儀獻官以本寺提擧爲之提擧有故以禮曹亞堂塡差大祝以本寺正塡差事定式有國所重祀典是已大抵宗廟之禮非不主敬而登降出入有愀然如復見之思此所以緣情制禮禮以攝情者也至於郊壇山川之禮專主於敬情與文非所參看以是致愼而致嚴之者尤有自別雖於時節享祀之日神位往來別遣承史或另飭大祝況各位之移還安乎又自今都提調提調中一員與戶曹堂上一員進去監董修改之役俟還安畢而退事一體定式以此傳敎令本寺提擧書揭廳壁以爲常目之資文養曰今此下敎中太常所奉神室修改告由祭時獻官以本寺提調及禮堂中塡差事定式矣提調及禮堂俱未及齋宿何以爲之予曰兵曹參判洪聖淵入直云與禮曹參判相換塡差自後次依今定式爲之也文養曰大祝本寺正亦未齋宿何以爲之予曰今番則姑以齋宿之僉正塡差此後依今定式爲之也
정조 15년 · 목
太常神位告由祭在明日也
정조 15년 · 강
命中宮殿進御加味六君子湯五貼製入榻敎也
정조 15년 · 목
敎曰取見南部頹戶摘奸備郞手本頹多戶之當入恤典頹少戶之所見切矜者不必區別令該廳依他郊例分給事分付次見東郊摘奸備郞手本當入恤典秩所見可矜秩全家架漏秩亦令該廳參用他郊例分等題給後草記事一體分付
정조 15년 · 강
命頹戶賙給水邊田畓之公稅抄出給代
정조 15년 · 목
敎曰取見八江摘奸備郞崔顯重李太亨手本頹戶民勢亦可領略名在手本之類竝令該廳依他江例賙給事分付水邊田畓之應在公稅之案者卽令廟堂抄出蠲稅不得不給代處給代後論理草記無於前納米之弊俄有回啓之命而楊花津弊亦令廟堂從便決處事招致備郞傳于左相
정조 15년 · 강
遞大司憲黃昇源執義許晊掌令兪漢人李祉永持平張至冕洪克浩大司諫尹㬦司諫李秀夏獻納金熙采正言鄭弼祚
정조 15년 · 목
因茶時取稟敎以幷許遞與諫院在外人一體捧傳旨
정조 15년 · 강
命宣傳官李馨秀洪栒待試射決棍重勘
정조 15년 · 목
因兵曹監軍單子敎以近來宣傳官輩監軍萬萬無嚴半夜巡行半夜便睡之故欲知勤慢以承傳宣傳官別爲落點而猶復若前李馨秀洪栒待秋等渠廳試射時決棍重勘次待令之意分付渠廳
정조 15년 · 강
命拯活人命人李元伯加資
정조 15년 · 목
江華留守洪秀輔以拯活人命人李元伯褒賞令廟堂稟定事馳啓敎以拯活極爲可嘉加資敎旨成送卿其招致奬諭後頒給事回諭
정조 15년 · 강
許施北伯狀請釋王寺續田及空名帖
정조 15년 · 목
咸鏡監司李文源以釋王寺續田一百結空名帖三百張許給事馳啓敎以本司所重何如鐵券賜典事體又何如而五百口奴婢五百結田土只有二石出之畓二箇奴者豈成說乎續田劃給百結事許施鹽盆事均役事目雖至嚴統營則爲其營況先朝特命許給他道亦有可據之例而本道本宮別差所管處有分劃之可據以五坐特爲許劃本寺而奴婢則以內司所納中各限三十口自營邑除出捧給佛糧七結減稅事許施空名帖事二百三百雖無輕重一時發賣之需與爲本寺永劃之田民有異限二百張令該曹成給卿其知悉擧行以此傳敎精寫一册卿與地方官書職姓名藏于本寺以遵昔年鐵券故事之意自政院回諭于北伯
정조 15년 · 강
命憲府下屬等嚴刑捧招車有濟捉來嚴治
정조 15년 · 목
敎曰取見八江摘奸中先還備郞徐榮輔手本比諸城內五部及城外四郊其數倍簁沿江濱水之地勢固然矣言念渠輩風餐露宿沐雨塗泥之狀如在目中寧不切矜其所顧恤之擧尤不可踰日卽令該廳名入手本中者依前下敎賙給形止追後都錄草記事分付時雨之民戶頹圮特不過助力結構則當依舊安堵而外此爲民弊之事卽諸江衆民之疾若其所矯捄豈後於拯溺之政乎手本二件設弊中無於前之納米之弊事令廟堂卽爲草記稟處憲府吏屬事年前以此禁飭何等截嚴則未幾又復犯科此無異於亂民況鹽戶一戶所徵至於數十金則通計將爲幾許乎若此而江民何以聊生此江若此他江業鹽處亦可知之憲府下屬等令刑判待朝開坐一幷捉來各別嚴刑捧直招以聞若有一毫遺漏該堂難免重勘以此嚴飭簠簋不餙自簠簋不餙爲民捄弊自爲民捄弊當該憲府官當施投竄之典爲先自政院捧現告以啓近以爲民之意城內坊里尊位自大官以下復舊式爲之則如渠蟣蝨之賤焉敢禰以朝官如是無嚴乎手本所謂車有濟爲名人削其前授官令該曹捉來嚴治捧供以聞如果武夫令兵判捉來除尋常嚴棍取招草記事分付
정조 15년 · 강
四門禜祭命今二十日設行親傳香祝
정조 15년 · 목
敎曰凡雨漏處修改例於快晴後卜日今番亦然陵廟修改以待快晴該曹回啓獨於神室滲漏處修改吉日不待晴霽定於今日事面也前例也未有所據況此祭卽編于群神而風伯雨師亦皆薦禋當此冀晴之時反爲祈雨之儀於禮舛矣於祭瀆矣且夜風朝雨尙稽霽止之意雖欲修改瓦濕非可論欲不爲則曉行告事由祭以此以彼擇日之該監堂上啓聞之該曹堂上俱不可無飭竝罷職當該日官令攸司各別科治後草記因此而有詢問者今年匝月之雨通計雖似過多或霔或灑間以晴曝霔無三日通晝夜而立秋雖過三庚猶餘故非不知僉議之憂悶姑此遲待之矣今日之雨半日所得旣踰數寸趁今祈晴不容少緩而昨夜行告由祭今日又行移安祭而又自今夜設禜祭三日而止則是五日之內連日行五次之祭此果無悖於禮儀無欠於誠敬乎抑移安之擧若姑未始則修改待快晴禜祭當設行遣史官問議于時原任大臣以啓書此頒宣之際又見該曹草記始役已爲之說無移安之語而仍請完役則不卜日擧行又請還安則隨日時設行首尾橫決難以領會如許掌禮之臣難免溺職之責當該堂上亟施不敍之典今則事勢當待快晴雖一兩日權安此則似無不可令太常知悉依此擧行若此問議條件一曰連四日行祭當否也二曰自權安所奉詣當否也亦令大臣知悉又敎曰四門祈晴祭不卜日今二十日設行獻官以近侍塡差諸執事以內外各司入直官員塡差興仁之門右承旨崇禮門左副承旨敦義門右副承旨肅靖門同副承旨進去祭物精備祭官齋沐各別申飭○因香室香單子敎以重農所以爲民久雨成霖痒稼爲慮何可便處使承宣替傳乎當於正殿月臺親傳香祝卽令知悉擧行
정조 15년 · 강
詣仁政殿親傳禜祭香祝
정조 15년 · 목
具翼善冠袞龍袍乘輿出協陽門肅章門詣仁政殿月臺降輿就板位親傳香祝訖出仁政門入協陽門還內
정조 15년 · 강
推都總管鶴林君焴副總管蔡廷夏
정조 15년 · 목
兵曹判書金文淳啓言今此親傳香時入直總管俱未及待令事甚稽緩都總管鶴林君焴副總管蔡廷夏請幷推考從之
정조 15년 · 강
命兵曹參議南柱老削職訓鍊大將趙心泰重推
정조 15년 · 목
左承旨李祖承啓言兵曹堂上乃是侍衛之職而今日親傳香時參議南柱老稱以諸具未備終不來待末乃以堂下所着之毛笠進參事未前有所見駭異所當重勘而本院請推外無他罰何以爲之敎以過幾年後復職者何責乎然如許事未前聞之擧在於騎省奚但大關紀綱其爲貽羞莫甚雖以近來罕有不時之殿座而然云自下擧行焉敢若此該堂削職不能禁飭之判堂記過仍令入直也又啓言金虎門入直軍標信祗受後不爲待令於出宮之前又不陪衛於還內之時事關師律萬萬駭然該營大將趙心泰請從重推考從之
정조 15년 · 강
命奉常提調洪檍重推判官金孝建施以投竄之典
정조 15년 · 목
敎曰久任郞廳設置之後謀避爲事依舊一任下屬之所爲如金孝建者亦敢效尤已萬萬無嚴又況日前飭敎之後乎又聞摘奸吏官回奏之言渠之擧行事事無據云而況室內修改處非點滴卽不過滲濕之痕而已云則渠以久任郞官初不奉審幷與修改之事而曰以不知云者節節痛駭不畏法如此奉常判官金孝建亟施投竄之典一以懲自翰注出六便卽放恣之類一以懲爲久任郞不事事之徒其代各別擇差仍令口傳擬入堂上則奉審之規昨日始定式則今番事別無可罪之端而旣見雨勢之將始則徑先移奉致有窘速掣肘都相則大臣無論提調則從重推考
정조 15년 · 강
遞右承旨李晩秀以尹履相代之
정조 15년 · 목
敎曰右承旨許遞前望單子入之
정조 15년 · 강
削獻官洪聖淵職
정조 15년 · 목
政院啓言太常神室還安祭文已塡日子又塡獻官姓名俄者禮曹以修改完役等節待快晴擧行還安祭隨同時設行之意草記矣一邊塡祝一邊草記非但事涉徑庭還安祭祝文亦當改書祀典事體何等敬謹而有此瀆屑極爲駭然獻官洪聖淵所當重勘而本院請推外無他罰何以爲之敎以祝文令該寺正從便望燎當該獻官施以削職之典也
정조 15년 · 강
遞禮曹判書李致中
정조 15년 · 목
敎曰該曹擧行之如此專由判堂之姑未出仕未肅拜判堂許遞政官牌招開政與參判以在京無故人差出待下批牌招察任
정조 15년 · 강
遞吏曹判書鄭昌順
정조 15년 · 목
政院啓言吏曹判書鄭昌順身病危㞃萬無起動參判參議未差不得擧行何以爲之敎以觀於連日赴政可知其勉膺更不敢引義則今云有實病何必一向覊縻乎今姑許遞
정조 15년 · 강
命吏曹亞堂令廟堂差出
정조 15년 · 목
政院啓言在前如此之時亞三堂則有自廟堂差出之例何以爲之敎以令廟堂差出待下批牌招開政
정조 15년 · 강
以朴祐源爲吏曹參判備望也
정조 15년 · 강
遞副校理申馥修撰尹羽烈副修撰李殷模以李晴爲副校理
정조 15년 · 목
敎曰玉堂番次苟艱在外未肅拜人許遞前望單子入之待下批牌招察任
정조 15년 · 목
政院啓言文臣朔試射試官望單例於十九日入啓而兵曹判書金文淳謂有私義之難安終不來呈請從重推考允之
정조 15년 · 강
命別監韓命洽等出付攸司嚴治
정조 15년 · 목
政院啓言掖屬之無敢出入於朝士家自前飭敎何如而近聞別監輩稱以受帖往來於守令之家聽聞駭怪蔭武固已可駭而至於侍從守宰之看作尋常任其去來者可謂貽羞朝廷當該掖隸出付攸司照法嚴繩該守令幷當重勘而本院請推外無他罰何以爲之敎以嚴內外之禁卽一副金石況年來以此等事飭禁何如則渠輩之如是冒犯萬萬痛惡錢貨潤已雖難禁慾焉敢越法着紅衣往法從之家推索帖文乎雖不着紅衣名以掖隸則其罪無異況以守令下直時掖屬索帖之弊年前飭禁又何如乎以此以彼不可尋常處之該掖隸出付攸司嚴加徵治後草記掖隸何足言所可羞愧者法從也旣聞之後有難仍置指名捧現告爲先罷職法從若此則武夫何論宜有差等現發武倅幷令道臣拿致營門從重決杖事令廟堂分付此後文蔭武守令家掖隸之投足者接置與往見當同罪若或掩置而現發者加等重勘嚴飭諸道及吏兵曹可也
정조 15년 · 목
敎曰取見八江摘奸備郞鄭東觀手本其中低下之地略有數戶漂流處此類拔例賙恤昨日手本中如有漂流名色一體依此施行其外名在手本之類亦依昨日下敎擧行公田蠲稅之說此手本雖不及之如有之依他江例爲之而契人之弊已有草記不必更爲稟處幷令廟堂知悉
정조 15년 · 강
命南陽府使李彥藎拿處以罷職捧傳旨
정조 15년 · 목
因拿處傳旨有是命
정조 15년 · 강
飭八江民人都賈之弊
정조 15년 · 목
備邊司啓言八江民人以馬契收米之事稱冤非止一再摘奸郞廳之驟聞其說登諸手本其勢固然馬契國家之所不可廢者度支之十里八升米給價定式馬契之所不可支吾者曾在先朝廟堂別爲方便以稅大同運負剩米四百十石添付馬契以爲擧行國役而龍山民數十人作爲已物每於稅大同船隻到泊其負石卸下獨主之八江生民有背而不敢生擔負之計此所謂都賈之害也是豈聖代一視之政乎於是革罷龍山運負都賈使八江民人無間彼我以爲聊賴生活之資當初令下之際渠輩歡天喜地而第其馬契所給四百十石使渠輩依舊例當之之外他無道理故度支以此成節目頒給也來歷委折旣如此則廟堂雖欲更爲變通其勢末由請手本辭緣姑置之允之敎以都賈雖罷又出私都賈爲專利之徒乘時售奸之弊則此不可不嚴禁而痛防俾渠輩有眞正蒙利之實效也
정조 15년 · 강
工曹判書李復永陳疏辭職賜例批
정조 15년 · 강
命訓鍊都監哨官李仁默等過處暑大會三軍嚴棍
정조 15년 · 목
訓局啓言本局哨官外營直所馬匹使該廳行首所任査出以報不但終不査出未乃一廳聯名乞遞揆以紀律極涉駭妄行首哨官李仁默所任哨官閔宗爀洪章煥請一幷汰去敎以有國所重惟相與將觀於元輔元戎之稱可以知之況將帥則加畀紀律之權而腰間揷三軍司命手旗司命云乎者專其殺活去就之謂也其任顧不重歟觀此草記卿之事弱矣軟矣卿之避怨詈在卿身固便好元戎之任非止卿一箇身所可獨爲者則似此大關紀律處而渠輩所犯之忒甚而勘罪之請止於單汰去者誠亦爲卿大覺寒心大將之於哨官似異於軍兵之於將帥云而此則有萬萬不然者軍中挨次之際將幕與將卒其間毫無異同無罪者之撫惜情同家人可也有罪後之處斷無論將官與軍兵苟有關於紀律之大綱領則棍亦可斬亦可此而放忽而任他凡有屬於將官之事大將看作寮宷莫敢誰何則都監一局豈可但曰無紀律而已乎可畏者霜氷也此所以觀此草記半日不樂者也卿觀夫昔日海西北關之事乎近年衿川吏江陵儒所爲乎設令卿之行査之事出於法外猶不敢如許其駭悖名以哨官稱以將帥以幺麼事端之不愜於渠輩之意敢生恐嚇威脅之計擧廳成群聯名作黨有此前未聞古未有之擧措將此習不已則其流之弊將至於何燄燄不滅終至燎原滔滔不遏竟成懷山卿何不念及於此而制之於未然抑之於不萠及其旣然旣萠之後又何若是之尋常歇視乎行首哨官及所任哨官爲先拘囚營中過處暑後大會三軍於沙場習陣卽其日嚴棍三十度喬桐府能櫓軍充定其餘聯狀哨官等一幷爲先汰去保囚營底亦於習陣日嚴棍其代當刻內差出一以振旣解之紀律一以社方來之弊端可也
정조 15년 · 강
命修撰申獻朝疏還給本職遞差
정조 15년 · 목
疏略曰臣於直中伏聞兵曹參知孟至大不須交代擅離直次云此實四百年所無之變怪也噫彼至大無難犯科萬萬驚駭臣謂依定式重勘以杜後弊焉○敎曰以騎堂事在於數昨之前而此玉堂郞連日瑣直之人也苟欲可言宜不踰日而何去而不先不後以無言昨於診筵與大臣有上下酬酢之後有此疏擧乎前而有不言之失後而有晚時之責此等上疏豈可酬應乎原疏還給當該玉堂遞差
정조 15년 · 강
命奉常判官金孝建改差草記勿施
정조 15년 · 목
因吏曹奉常判官金孝建改差事草記敎以館官銓郞與本職惟事掉脫渠誠不知分義此草記勿施以本寺正塡差也
정조 15년 · 강
神宗皇帝忌辰親行望拜禮及齋宿處所命依例爲之
정조 15년 · 목
因政院今二十一日神宗皇帝忌辰親行望拜禮取稟有是命○敎曰齋宿處所依例爲之參班侍臣中在外及未肅拜人竝許遞今日政差出待下批牌招淸齋
정조 15년 · 목
具翼善冠袞龍袍乘輿出協陽門進善門詣摛文院降輿陞院有頃日暮時至命侍衛諸臣權退
정조 15년 · 강
遞都總管安春君烿邊得讓申應顯
정조 15년 · 목
因變通草記敎以許遞與未差之代今日政差出
정조 15년 · 강
命原州牧頹戶斯速奠接
정조 15년 · 목
江原監司尹師國以原州牧民戶頹壓事馳啓敎以嚴飭結構斯速奠接後形止狀聞事回諭
정조 15년 · 강
有政吏曹參判朴祐源兵曹參議尹長烈進
정조 15년 · 목
政院啓言本兵之長有闕代請今日政差出敎以除在外老病以在京無故人差出○以具㢞爲大司憲權以綱爲大司諫李秉喆爲執義柳雲羽爲司諫宋翼孝李貞運爲掌令韓興裕韓致應爲持平權坪爲獻納朴孝成爲正言鄭東觀爲修撰金方行爲副修撰吳載純爲禮曹判書洪檢爲禮曹參判閔台爀爲兵曹參判徐潤載爲靈巖郡守金文淳爲吏曹判書吳載純爲兵曹判書金履素爲禮曹判書趙宗鉉徐命瑞爲副總管李普天爲北評事
정조 15년 · 강
遞禮曹判書金履素以洪檍代之
정조 15년 · 목
因政院牌招啓稟敎以許遞前望單子入之
정조 15년 · 강
以李敏輔爲判尹前望也
정조 15년 · 강
以李運彬爲濟州牧使備薦也
정조 15년 · 강
遞承旨柳文養尹履相李益晉李益運以李昌會李思祚李義弼李書九代之
정조 15년 · 목
政院啓言今日齋宿當爲備員而右承旨柳文養右副承旨李益晉同副承旨李益運俱爲差祭何以爲之敎以許遞前望單子入之又敎曰當該承旨遞差前望入之
정조 15년 · 강
命承旨李義弼李書九罷職兵曹參議尹長烈越捧一等
정조 15년 · 목
政院啓今日政事中前宣傳官李甲會李煥益代望筒未下而以首望朴宗和李應會落點誤爲頒布至呈肅單當該堂上所當重勘而本院請推外無他罰何以爲之敎以爾等罷職兵曹堂上越捧一等
정조 15년 · 강
命當該司謁從重科治前承旨李晩秀重推
정조 15년 · 목
敎曰傳敎中大臣未嘗以職姓名書下則昨日問議批答以左相爲之令政院書出矣今日始見之諸原任病未獻議等語之當錄於書啓中者以批答書出寧有如許事體乎當該承旨過齋後令該府勘處必是司謁誤傳當該司謁令攸司從重科治又敎曰昨日大臣問議傳敎承書之際全不致愼以致許多字句之錯誤當該承旨李晩秀爲先從重推考
정조 15년 · 목
因江原監司尹師國雨澤農形狀啓敎以雨澤豈敢曰探知乎看審云爾則可也探知二字萬萬不可武倅之文簿雖甚矇矓豈可以謄啓乎道伯推考捧納承旨亦爲推考後勿如是事回諭
정조 15년 · 강
命浸墊頹汰處十分詳察之意嚴飭各道
정조 15년 · 목
因忠淸監司朴宗岳漂壓民戶狀啓敎以朝見錦伯東伯狀啓今見完伯狀啓比京中別無遠近之殊此蓋近來農形人皆望太過說太過之故盈尺之雨果然浹月亘旬言念及此夙宵不遑暫逸趁今晴霽則庶卜有秋自昨日分遣近侍祈晴於四門微誠之仰格固不敢取必方此齋心默禱凡今在按道分憂之列者寧可一刻放心雖或旋獲快晴之喜如濱江近峽之地浸墊者頹汰處十分詳察十分細覈無使一夫之土一負之收有混徵之弊今番之雨大體過多處多以此傳敎兩湖伯處先爲行會京畿關東伯處一體措辭行會待秋成守令檢田勤慢別遣繡衣抽栍考察以此一體嚴飭
정조 15년 · 강
義禁府以奉常判官金孝建機張縣定配所押送啓
정조 15년 · 강
命日官金聲說嚴杖降定該監書員別監崔命獜嚴杖韓命洽杖放金昌孫還屬禁軍廳
정조 15년 · 목
因刑曹日官金聲說照律草記敎以近來日官不知擇日之法甚至莫重修改事所爲如是無據萬萬痛惡各別嚴杖降定該監書員此後日官雖留窠如非術業精熟之人無敢差定而若或苟充致有現發於考講試技之時則堂上之重勘姑無論行首日官移送法司重治該監兼敎授嚴杖定配斷不容貸以此傳敎書付渠廳事嚴飭分付也又因別監韓命洽崔命獜金昌孫照律草記敎以崔命獜各別嚴杖除尋常箇箇考察降定院隸韓命洽事件稍異決杖放送金昌孫專由於禁軍廳書員之害還屬何等恩典則焉敢追尋於番將之家作此所爲乎還屬禁軍廳也
정조 15년 · 강
命前持平玄重祚畿沿投竄書吏李載輝等勘處
정조 15년 · 목
因刑曹憲府書吏李載輝秋興祥所由許完等照律草記敎以前此飭禁何等截嚴乎法司出禁所以正民俗除民瘼而反爲虐民厲民之歸其爲痛惡百倍甚於尋常犯科嚴懲未久冒犯依舊如許亂民足可謂罔赦領賂捧錢各人等次次嚴刑與前受刑準三次遠地限己身充定軍役所謂都吏及干連各人等加刑一次照律嚴處身爲掌憲之臣刑漢兩司吏隸之作弊猶可隨聞痛戢甚者幷與不飭之堂郞發啓論勘事理則然考其所爲反於是而痛戢敢反長惡如此其爲溺戢之失先自法官重勘當該憲臺玄重祚畿沿投竄此後名以憲吏憲隸復踵前習侵虐民間者當以盜竊財貨律直斷以此判付載之本曹本府謄錄政院刑房故事
정조 15년 · 강
遣承旨詣禜祭所奉審摘奸
정조 15년 · 강
詣皇壇行望拜禮
정조 15년 · 목
具翼善冠袞龍袍乘輿出摛文院入朝宗門詣齋室改具黑圓領袍出齋室入洌泉門奉室外就板位行四拜禮詣壇上奉審還詣齋室敎曰當該承旨所爲萬萬駭然爲先罷職改具袞龍袍出齋室乘輿入集成門還內
정조 15년 · 강
以權以綱尹㬦爲承旨前望也尋遞㬦
정조 15년 · 목
敎曰未肅拜承旨許遞前望單子入之
정조 15년 · 강
禁推左承旨李祖承配書吏朴弘修
정조 15년 · 목
敎曰該房承旨事過後禁推該吏徒三年定配
정조 15년 · 강
拿處濟州牧使李運彬遞差承旨李洪載
정조 15년 · 목
政院啓言濟州牧使李運彬吏曹下批前徑先來呈肅單請推考敎以昨日處分之後又焉敢如是率爾乎拿處卿則遞差
정조 15년 · 강
命靈巖郡守濟州牧使今日肅謝
정조 15년 · 목
敎曰靈巖郡守濟州牧使使之今日肅謝後來待
정조 15년 · 강
御製碑銘令內閣下送錦伯處待秋成卽爲始役
정조 15년 · 목
敎曰今日望拜神皇奉室以有明總兵之官爲大明辦大節奮大義者上下千古孰如林忠愍之節義乎此日起感不惟等閑御製碑銘之製置者令內閣今日下送錦伯處依前下有旨待秋成卽爲始役後印本上送事令內閣下諭而賚去之際農時民邑廚傳之弊宜念畿邑則察訪湖西則各其沿路守令次次奉傳于道臣事分付
정조 15년 · 강
命參班儒生招致賓廳待題下應製武士等明日北營令兵判訓將試取李東爀仍任從事官
정조 15년 · 목
敎曰今日參班儒生數甚夥然渠輩無器具者如許潦雨能皆參班其心不但可嘉其誠亦可謂不忝先今幸日氣晴霽行禮亦免沾濕而豈可徒然使之還家乎參班儒生令政院招致賓廳待題下應製武士等明日北營令兵判與訓將與承旨一員進去柳葉箭一巡試取邊二中以上別單書啓參試官則北營入直千把總爲之事分付昨日欲爲點下而未果前武兼宋履成卽故忠臣忠愍公宋圖南之五代孫云李東爀意謂落仕後無職特點於哨官矣追聞時帶從事官云東爀仍任從事官其代擬入事分付
정조 15년 · 목
因囚單子敎以旣非該房付過放送
정조 15년 · 강
命故忠臣沈岱直孫問名調用
정조 15년 · 목
敎曰以故忠臣監司沈岱修祠賜額贈祭後其子孫使之錄用矣近始聞之奉祀孫雖未及筮仕之年其直孫之在畿邑者足堪一命之官云而今日起感卽再造之皇恩也如故忠臣者雖效力於我朝而死於賊其功則實在於壬辰豈可虛度此日乎龍仁地所居沈岱直孫令該曹問名畿營今日政調用
정조 15년 · 강
命前判書徐浩修敍用
정조 15년 · 목
敎曰飭已施矣前判書徐浩修敍用其外卿宰如有罷散人一體敍用
정조 15년 · 강
命前承旨李益運吏曹參議除授
정조 15년 · 목
因政官牌招啓稟敎以激揚之政宜自政官始前此筵席屢次提敎目今流俗切痼之弊卽朝於東暮於西口則唯心不然甚至利斷金之交除無難隨他攻斥其處心之不韙事君之不誠心常痛惡之近於左相旣眷畀如彼則向時顚沛之時擧一世中立跡表獨者獨見於此人此人之一番擢用予則曰有關於士夫趨向甚不細此豈爲一大臣而然乎實出於爲世道深長之意昨於再令擬薦也雖不指諭姓名左相之終不擧似誠局矣是豈看作已事之事乎前承旨李益運吏曹參議除授待開門牌招察任以爲士大夫執德不固者之戒可也
정조 15년 · 강
重推吏曹判書金文淳
정조 15년 · 목
因政官三牌啓稟敎以昨已承牌夜又出肅朝況參班則綠何有召輒違至有三召之請乎吏曹判書金文淳從重推考與參判更卽牌招違召勿捧傳旨
정조 15년 · 목
敎曰取見八江摘奸備郞崔顯重手本其所論理分柝之精詳可謂諸備郞之最初次手本旣甚仔細至於再次幷與農形民情而槪論者甚爲得體其中被水田畓之稅屬於公者依初下敎蕩減或給代追後草記事言于廟堂頹戶之名入於別單者一依備郞分等今日內令該廳一一分給水退後將頹至殘之類依頹戶例擧行旣頹又全頹一戶各別賙給事分付今則備郞皆復命此後勤慢惟在部官部官之檢飭亦在於京兆尹昨日特除意在責成另加惕念擧行之意申飭判尹處
정조 15년 · 강
飭關東頹壓戶摘奸
정조 15년 · 목
江原監司尹師國以洪川縣民家頹壓馳啓敎以近以雨澤之過多雖甚關心今年節候不但差晩且以水浸與不水浸若較看則多寡不啻懸殊此則指南中農形而言而所可最關心夙宵不能弛食息不敢忽者關東也土品則斥且鹵地方則峽與海若有時雨大行則其受損與南中不可同日而語故也觀此狀辭洪川頹戶雖曰六戶先報者如此則其外可知此邑如此則他邑又可知自此詳知關東農形之前無非爲民憧憧益切東顧之時令廟堂別加關飭於道伯須體此意雨後形止嚴飭守宰仔細報來後仍今擧槪後錄於狀尾以便考覽事分付
정조 15년 · 강
吏曹判書金文淳兵曹判書吳載純陳疏辭職幷賜例批
정조 15년 · 강
刑曹以政院書吏朴洪修陽川縣定配所押送啓
정조 15년 · 강
有政吏曹判書金文淳參判朴祐源進
정조 15년 · 목
以徐有成爲大司諫林道浩爲司諫李錫夏張錫胤爲掌令宋載俊爲持平李祖源爲同春秋沈縉漢爲慶基殿參奉初仕也
정조 15년 · 강
召見靈巖郡守徐潤載于重熙堂
정조 15년 · 목
潤載奏職姓名予曰爾其誰族耶潤載曰故府使宅善之子也予曰今番是初除耶潤載曰然矣予曰爾殫竭做治無負朝家差遣之意也
정조 15년 · 강
命未下直閫帥當日辭朝
정조 15년 · 강
召見黃海兵使吳載徽于誠正閣
정조 15년 · 목
辭陛也予曰海閫與他尤有異焉下去後凡事各別務爲也
정조 15년 · 강
奉室望拜禮時參班儒武試取施賞